二十九日。晴。日氣和暖。日出起程。行三十里。至大凌河站朝飯。又行三十里。至十三山。俱入察院止宿。主將患候漸差。喜幸。大小凌河之間。有四同碑。此乃先來者。記行期之處云。余下馬詳見。則金僚尙炫。果於碑面。書癸巳三月廿六巳時過去。而三字者。倥傯中誤書也。計程。今日當到甜水站矣。詳見碑文。則非頌功之文。乃王盛宗，王平勑諭之文也。一人之碑各二。而一則書勑命。乃萬曆十八年也。一則書勑諭。而萬曆三年及五年再度也。此則盛宗之碑也。一則書勑命。萬曆二十二年。一則書勑諭。年則上同。此乃王平之碑也。第各其碑面。削去二字。未知何字。察其文脉。則乃凶奴與虜酋等字也。大凌河站北十三山站後。俱有破城。皆是土築。無一片磚石可怪。而第自寧遠以東。墩臺與城池。尙有掘破之迹。無乃淸人怒其堅守。擊輒屠之歟。尤可痛惜。兩凌河站上。鮒魚之大者如道味。而擔來請買。此必兩河之所產歟。又有水璊瑚火石來賣者雲集。此亦河水之出歟。行未及十三山五六里許。有二臺子村。村中有戲子設張之所。凡戲具。與永平府所見者一般也。其村頭有直東向路。此乃直由牛家庄渡遼河。徑出甜水站之路也。先來之人。徑由是路。則三日得抵甜水站云矣。十三山西麓。有舊墓而破毀。只有立碑石門。無乃明時仕宦者之塚歟。路左露棺甚多。而一棺無蓋。第令從人往見。則棺中骸骨與帽衣。堆積一隅云。此地之人。埋葬之無禮可知。察院有張姓人名振先。自稱學字之人。自山東來住于此。而壁上掛五聖畫像。上有詩。此乃康煕皇帝甲子冬。親過闕里所題者也。詩曰。鑾輅來東魯。先登夫子堂。兩楹陳俎豆。數仞見宮墻。道統唐虞接。儒宗洙泗長。入門撫松柏。瞻拜肅冠裳云。夫子在上。前列四聖。而復宗兩聖雙立。述亞兩聖。其次雙立。而皆着冕冠深衣。執笏而立。自不覺其景仰也。此村皆是淸人。胡女成羣路左觀光。年老之女。或有頭揷亂花者矣。